দিল চাহতা হ্যায়
দিল চাহতা হ্যায় (হিন্দি: दिल चाहता है, অনুবাদ 'মন চায়') ২০০১ সালের একটি ভারতীয় হিন্দি ভাষার হাস্যরসাত্মক-নাট্য চলচ্চিত্র যেখানে আমির খান, সাইফ আলি খান, প্রীতি জিনতা, অক্ষয় খান্না, সোনালী কুলকার্নী এবং ডিম্পল কাপাডিয়া মুখ্য ভূমিকায় অভিনয় করেন। এই চলচ্চিত্রটি ফারহান আখতারের লেখা এবং পরিচালনা করা প্রথম কাজ ছিলো, মুম্বই এবং অস্ট্রেলিয়ার সিডনিতে শুটিং করা চলচ্চিত্রটি তিনজন তরুণ বন্ধুর জীবনের কিছু কাহিনীর আলোকপাত করে। ২০০১ সালে চলচ্চিত্রটি সেরা হিন্দি ভাষার চলচ্চিত্র বিভাগে জাতীয় চলচ্চিত্র পুরস্কার জিতেছিলো। চলচ্চিত্রটি ভারতের শহুরে মানুষদের জীবন কাহিনী দেখানোর কারণে ভারতের শহরগুলোতে জনপ্রিয়তা পেয়েছিলো, চলচ্চিত্রটির চরিত্রগুলো ছিলো সমাজের উচ্চ শ্রেণীর মানুষের। চলচ্চিত্রটি ধীরে ধীরে ধ্রুপদী চলচ্চিত্রের মর্যাদা আয়ত্ত করে নিয়েছে।